次韻程判院喜雪
作者：許及之
朝代：宋

paragraphs: 帝心端與天心合，務本先農斥浮末。
冬溫禱雪響交孚，急霰先聲如撒潑。
獻花女兒弄璿璣，剪裁楚水煩湘妃。
東郭先生不敢出，南枝烏鵲空驚飛。
高卧從教深沒屋，此是天工真雨粟。
但願四海大有年，無田可耕寧己獨。
詩翁愛日親年高，時時夢裏見三刀。
男兒盍洎千鍾養，蹴踏起舞聽鷄號。
勳業欺人頭易雪，化工於汝難私燮。
滿酌長歌白雪吟，下里陽春詎有別。